ઓગસ્ટ 2014માં જ નરેન્દ્ર મોદી નેપાળ પહોંચી ગયા હતા. 17 વર્ષના લાંબા ગાળા પછી ભારતના વડાપ્રધાન નેપાળ પહોંચ્યા હતા. નેપાળનું નવું બંધારણ તૈયાર થઈ રહ્યું હતું. તેમણે નેપાળની બંધારણીય સભામાં ભાષણની શરૂઆત નેપાળીમાં કરી હતી. તે વખતે નેપાળમાં ઘણાને એવું લાગ્યું હતું કે ભારત સાથે હવે નવા પ્રકારના સંબંધો કેળવી શકાશે. તે વખતે તેમણે જાહેરમાં અને સત્તાવાર રીતે મધેસીઓને અરજ કરી હતી કે નવું બંધારણ તૈયાર થઈ રહ્યું છે તેમાં સહકાર આપવો જોઈએ. તે પછી આ મહિને તેઓ નેપાળની મુલાકાતે ગયા તે ચોથા વર્ષમાં તેમની ત્રીજી મુલાકાત છે. વડાપ્રધાન તરીકે નરેન્દ્ર મોદીએ જ્યાંથી શરૂઆત કરી હતી ત્યાં મોડેમોડે તેઓ પાછા ફરી રહ્યા છે એમ પણ ઘણાને લાગ્યું છે. ફરી યાદ કરો કે વડાપ્રધાન તરીકે તેમણે લીધેલું સૌથી અગત્યનું પગલું સાર્ક દેશોના નેતાઓને શપથવિધિમાં આમંત્રણ આપવાનું હતું. પાકિસ્તાન સહિતના દેશોના નેતાઓને તેમણે પોતાની શપથવિધિ વખતે આમંત્રણ આપ્યું હતું. વ્યક્તિગત પ્રસિદ્ધિનો મોહ પણ તેમાં હતો, પરંતુ સાર્ક દેશોના સંગઠનને મજબૂત બનાવીને ભારત વિશ્વની રાજનીતિમાં સ્થાન જમાવે તેવી લાંબા ગાળાની નીતિને તેમણે શરૂઆત પણ તે સાથે કરી હતી. તે પ્રયાસો ધાર્યા પરિણામો લાવી શક્યું નથી. તેમના વારંવારના વિદેશ પ્રવાસો ભારતનું સ્થાન મજબૂત કરવાના બદલે વ્યક્તિગત પ્રસિદ્ધના પ્રવાસો વધારે બની રહ્યા છે. પરંતુ એટલી ક્રેડિટ નરેન્દ્ર મોદીને આપવી પડે કે નેપાળની બાબતમાં થયેલી ભૂલોને ટાળવા માટે તેમણે હજીય પ્રયાસો છોડ્યા નથી. વડાપ્રધાન તરીકે નરેન્દ્ર મોદી રહે કે ના રહે ચીનને ધ્યાનમાં રાખીને પડોશી દેશો સાથેના સંબંધો અંગે ભારતે સમગ્ર રીતે વિચારતા રહેવું પડશે. તેટલા પૂરતો વિચાર કરીએ તો નરેન્દ્ર મોદીએ ભારતના વડાપ્રધાન તરીકે પોતાની ભૂમિકા અત્યાર સુધી યોગ્ય રીતે જ ભજવી છે.